Vilnius, 2025 m. spalio 10 d.

**„Lidl“ jungiasi prie nacionalinių mobilizacinių pratybų ir informuoja klientus: nenustebkite, jei prie parduotuvės pastebėsite šaulius**

**Spalio 6–11 dienomis antrus metus iš eilės Lietuvoje vyksta didžiausios Nacionalinės mobilizacinės sistemos patikrinimo pratybos „Vyčio skliautas”, prie kurių jungiasi ir prekybos tinklas „Lidl“. Spalio 11 dieną (šeštadienį) pratybos vyks ir Vilniuje prie prekybos centro G9, kuriame įsikūrusi „Lidl“ parduotuvė. Šių pratybų tikslas – įvertinti, kaip bendrovės veikla galėtų būti tęsiama ekstremalios situacijos ar mobilizacijos metu, užtikrinant klientų ir darbuotojų saugumą bei būtiniausių prekių tiekimą. Pratybų metu objekto apsaugą užtikrins Lietuvos šaulių sąjungos nariai.**

Parduotuvė dirbs įprastu režimu, todėl klientams nereikia imtis jokių papildomų veiksmų. Rekomenduojama tiesiog įprastai laikytis viešosios tvarkos ir, prireikus, vadovautis atsakingų institucijų pranešimais.

„Suprantame šių pratybų svarbą ir noriai prie jų jungiamės. Pratybos suplanuotos taip, kad netrukdytų parduotuvės darbui ar klientų apsipirkimui, todėl mūsų pirkėjai, kaip ir bet kurią kitą dieną, galės apsipirkti jiems patogiausiu metu“, – sako „Lidl Lietuva“ komunikacijos ir korporatyvinių reikalų vadovas Antanas Bubnelis.

Dalyvavimas pratybose yra dalis „Lidl Lietuva“ pastangų užtikrinti, kad prekybos tinklas būtų pasirengęs įvairioms nenumatytoms situacijoms. Įmonė taip pat nuolat atnaujina savo veiklos tęstinumo planus, kurie apima tiek parduotuvių, tiek logistikos centrų bei kitų padalinių veiksmus skirtingais scenarijais.

„Kartu su Nacionaliniu krizių valdymo centru tobuliname procesus, kad prireikus galėtume greitai prisitaikyti. Dirbame, jog parduotuvės būtų pasirengusios veikti nutrūkus elektros tiekimui ar sutrikus interneto ryšiui, glaudžiai bendradarbiaujame su Lietuvos banku dėl atsiskaitymo galimybių. Taip pat esame pasiruošę užtikrinti didesnius būtiniausių prekių kiekius, jei to prireiktų. Šios pratybos leis dalį šių veiksmų išbandyti praktiškai“, – teigia A. Bubnelis.

Šios pratybos yra svarbi visos šalies civilinės gynybos dalis, padedanti patikrinti valstybės institucijų, kariuomenės, savivaldybių ir verslo pasirengimą veikti mobilizacijos sąlygomis, užtikrinti veiklos tęstinumą bei stiprinti civilių ir kariškių bendradarbiavimą. Tokie testai taip pat leidžia identifikuoti tobulintinas sritis ir užtikrinti, kad valstybė bei jos įstaigos būtų pasiruošusios greitai ir efektyviai reaguoti į besikeičiančią saugumo situaciją.

**Daugiau informacijos:**  
Lina Skersytė  
Korporatyvinių reikalų ir komunikacijos departamentas  
UAB „Lidl Lietuva“   
Mob. tel. +370 680 53556  
[lina.skersyte@lidl.lt](mailto:vaiva.serpkova@lidl.lt)